Jess Anker

Jess Anker (født 8. april 1753 i Christiania, død 28. mai 1798 i Bath i England) var en norsk grosserer og adelsmann. 

Jess var sønn av kjøpmann i Christiania Christian Ancher og yngre bror av de mer kjente Bernt Anker og Peder Anker. Han var gift med sin kusine Karen Elieson. I likhet med sine brødre tjente han penger på trelasthandelen, men var ikke like vellykket som dem. Mens brødrene la ned mye tid i forretningene, foretrakk Jess å bruke tid på jakt og utenlandsreiser. I en periode drev han også Moss Jernverk, og i 1780 kjøpte han løkken Uranienborg på Bymarken.  

Anker spilte fiolin og ble ansett som en god amatørskuespiller. Et ustabilt temperament gjorde ham imidlertid upopulær i selskapslivet. Etter at kona Karen døde i 1796, bare 37 år gammel, begynte han å miste det han hadde av grep om forretningene. 

Anker dro til Bath i England, der han satte seg i betydelig spillegjeld. Broren Bernt beklagde seg i et brev til ham over at han hadde «spilt bort det Ankerske navn og formue». En måned senere, i mai 1798, skjøt han seg under oppholdet i Bath.Bård Frydenlund: Stormannen Peder Anker: en biografi, Aschehoug forlag 2009, side 140, ISBN 978-82-03-21084-6 Etter hans død betalte broren Bernt ned hans spillegjeld på 288 000 riksdaler. Jess Ankers Gaard i Tollbugata 10 ble senere av broren Bernt donert til det norske militære institutt og ble fra 1820 Den kongelige norske krigsskolen, mens hans boksamling på over 1100 bind gikk til Christiania Kathedralskole.

Jess Anker var far til grosserer Morten Anker (1780 – 1838), eier av Frogner Hovedgård 1807 – 1836. 

 Se også 
 Slekten Anker

 Referanser 

Kategori:Norske forretningsfolk
Kategori:Personer fra Oslo
Anker
Jess